EUROPA-KOMMISSIONEN Bruxelles, den 24.11.2015 COM(2015) 578 final RAPPORT FRA KOMMISSIONEN TIL EUROPA-PARLAMENTET OG RÅDET Årsrapport for 2015 om gennemførelsen af Den Europæiske Unions politikker for udvikling og ekstern bistand i 2014 {SWD(2015) 248 final}



Årtusindudviklingsmålene – Et værdigt liv for alle, overalt I 2014 var EU og dets medlemsstater stadig verdens største donor af udviklingsbistand og fremmede europæiske kerneværdier såsom fred, sikkerhed, bæredygtig udvikling, bekæmpelse af fattigdom og menneskerettigheder på verdensplan. EU fortsatte med støtte prioriterede områder i "dagsordenen for forandring", navnlig menneskerettigheder, demokrati og andre vigtige aspekter af god regeringsførelse samt inklusiv og bæredygtig vækst. I løbet af 2014 udviklede EU en omfattende krisepakke for at tackle store kriser såsom konflikten i Ukraine, kriserne i Den Centralafrikanske Republik og Sydsudan, IS's terror i og uden for Mellemøsten samt ebolaudbruddet i Vestafrika. I Kommissionens meddelelse "Et værdigt liv for alle: fra vision til fælles handling" fra juni 2014 fastlægges EU's holdning i internationale forhandlinger om mål for bæredygtig udvikling som opfølgning på årtusindudviklingsmålene, og der fastlægges centrale principper og foreslås prioriterede områder og potentielle mål for dagsordenen for udvikling efter 2015 og målene for bæredygtig udvikling. Meddelelsen blev godkendt af Rådet den 16. december 2014. Opfyldelse af årtusindudviklingsmålene I takt med at 2015-fristen for årtusindudviklingsmålene nærmer sig, er der gjort væsentlige fremskridt hen imod disse mål. Det første årtusindudviklingsmål om at halvere ekstrem fattigdom blev realiseret i 2010, hvilket var fem år forud for tidsplanen. Årtusindudviklingsmålet om at halvere andelen af mennesker uden adgang til rent drikkevand blev også nået på daværende tidspunkt. Målet om at nedbringe antallet af hungersnødramte til det halve er inden for rækkevidde, idet andelen af underernærede mennesker på verdensplan er faldet fra 23,2 % i perioden fra 1990-1992 til 14,9 % i perioden fra 2010-2012. Årtusindudviklingsmålet om at sikre, at alle børn i verden får mulighed for at fuldføre en grundskoleuddannelse er nået i Latinamerika og Vestindien, Østasien og Stillehavslandene samt i Europa og Centralasien. Der er gjort store fremskridt med hensyn til kønsparitet i grundskolen, hvor der nu er en optagelsesprocent på 97 for piger i forhold til drenge i udviklingslandene. Betydelig EU-støtte har bidraget til fremskridt med hensyn til sundhedsrelaterede årtusindudviklingsmål. Dødelighedsraten for børn under fem år var i 2012 næsten halveret i forhold til 1990. Tilsvarende er dødsfald blandt mødre faldet med 45 % mellem 1990 og 2013. Antallet af nye HIV-tilfælde faldt med 44 % mellem 2001 og 2012. Der er et faldende antal tilfælde af tuberkulose og heraf følgende dødsfald, og målet om at halvere udbredelsen heraf er inden for rækkevidde. Målet for malaria kan også opfyldes fuldt ud med et fald i dødeligheden som følge af malaria på 42 % mellem 2010 og 2012. Samarbejde for fremtiden EU og dets medlemsstater er stadig verdens største officielle udviklingsbistandsdonor (ODA). EU's samlede ODA beløb sig til i alt 58,2 mia. EUR i 2014, hvilket svarer til 0,42 % af medlemsstaternes kombinerede bruttonationalindkomst (BNI). EU-medlemsstaternes samlede ODA udgjorde alene i 2014 56,1 mia. EUR eller 0,41 % af den kombinerede BNI. Kommissionen fortsatte i 2014 sin politiske og økonomiske støtte til udvikling over hele verden. Den bevilgede et beløb på 9,9 mia. EUR til ekstern udviklingsbistand, hvilket svarer til ca. 7 % af EU's almindelige budget for 2014.

I artikel 208 i traktaten om Den Europæiske Unions funktionsmåde (TEUF) hedder det, at Unionen "tager hensyn til målene for udviklingssamarbejdet i forbindelse med iværksættelse af politikker, der kan påvirke udviklingslandene". Inkorporeringen af sammenhæng i udviklingspolitikken i primærretten giver EU en særstilling på den internationale scene. Med indsættelsen af Juncker-Kommissionen den 1. november 2014 blev der indført en ny arbejdsmetode, som i sig selv er et redskab, der sikrer sammenhæng i udviklingspolitikken. Klynger af kompetenceområder under ledelse af Kommissionens næstformand fremmer en tværgående politik, der bidrager til at sikre en samlet strategi for udviklingsmålene, som øger effektiviteten af EU's udviklingssamarbejde. I 2014 fortsatte Kommissionen sine bestræbelser på at styrke sammenhængen i udviklingspolitikken på alle niveauer. I begyndelsen af 2014 udarbejdede Kommissionens tjenestegrene og Tjenesten for EU's Optræden Udadtil i fællesskab den første rapport fra delegationerne om sammenhængen i udviklingspolitikken. De modtagne 41 rapporter omfattede 62 partnerlande. Den nye kommission fik også et ændret mandat og nyt navn. Som reaktion på forandringerne i den globale udviklingsdagsorden blev Generaldirektoratet for Udvikling og Samarbejde til Generaldirektoratet for Internationalt Samarbejde og Udvikling (GD DEVCO). Neven Mimica blev udnævnt til EU-kommissær for internationalt samarbejde og udvikling. Kommissærgruppen for eksterne forbindelser (CGEA) under ledelse af Unionens højtstående repræsentant for udenrigsanliggender og sikkerhedspolitik samt næstformanden for Kommissionen Federica Mogherini begyndte at mødes regelmæssigt i november 2014. Medlemmerne af CGEA er kommissæren for internationalt samarbejde og udvikling, kommissæren for europæisk naboskabspolitik og udvidelsesforhandlinger, kommissæren for handel samt kommissæren for humanitær bistand og krisestyring. Andre kommissærer inviteres til at deltage, afhængigt af de emner der er på dagsordenen for det enkelte møde. I 2014 oprettedes desuden Generaldirektorat for Naboskabspolitik og Udvidelsesforhandlinger (GD NEAR) efter overførslen af Direktoratet for Europæisk Naboskab fra GD DEVCO til det tidligere Generaldirektoratet for Udvidelse. Programmering for fremtidigt udviklingssamarbejde 2014 markerede det første år med den flerårige finansielle ramme 2014-2020 og vedtagelsen af en lang række flerårige vejledende programmeringsdokumenter, som omfatter både bilaterale landeprogrammer, regionale samarbejdsprogrammer og tematiske programmer. Programmeringsdokumenterne for samarbejde med partnerlande fulgte næsten udelukkende en tilgang, hvor der ikke længere blev udarbejdet særskilte, specifikke EU-landestrategidokumenter, men hvor programmeringen henviste direkte til partnerlandenes egne politikker og strategier. I overensstemmelse med "dagsordenen for forandring" var programmeringen kendetegnet ved en stærk sektorfokus for at forbedre effekten og forvaltningen af EU-støtte. På Afrika-EU-topmødet, der blev afholdt i Bruxelles i april 2014, blev der sat yderligere skub i den fælles Afrika-EU-strategi samt i den politiske styring med henblik på at styrke EU-Afrika-partnerskabet. De nye prioriteter, der er fastlagt i den fælles køreplan for 2014-2017, blev straks afspejlet i EU's programmeringsproces, navnlig for så vidt angår fredsfaciliteten for Afrika under Den Europæiske Udviklingsfond (EUF) og det nyligt oprettede panafrikanske program, det første kontinentale program under instrumentet for udviklingssamarbejde (DCI). I 2014 fortsatte Kommissionen og medlemsstaterne deres bestræbelser i retning af enhedsprogrammering af udviklingssamarbejdet. Processen blev ført videre i 18 partnerlande, og i 14 partnerlande blev enhedsprogrammeringsdokumenterne færdiggjort. Størstedelen af enhedsprogrammeringslandene ligger enten i kategorien af mindst udviklede eller lavere middelindkomstlande, hvoraf mere end halvdelen kategoriseres som ustabile stater af Organisationen for Økonomisk Samarbejde og Udvikling (OECD). Gennemførelsen af seks nye eksterne finansieringsinstrumenter – instrumentet for udviklingssamarbejde, det europæiske naboskabsinstrument , instrumentet til førtiltrædelsesbistand (IPA II) , instrumentet til fremme af stabilitet og fred , det europæiske instrument for demokrati og menneskerettigheder samt partnerskabsinstrumentet – (finansieret over EU-budgettet) blev påbegyndt i 2014. De nye instrumenter udmønter prioriteterne i dagsordenen for forandring i praksis. For perioden 2014-2020 er det samlede beløb, der tildeles til instrumenterne, 51,4 mia. EUR. 11. Europæiske Udviklingsfond (EUF), som finansieres uden for EU-budgettet, trådte i kraft i marts 2015 med et budget på 30,5 mia. EUR for samarbejde med Afrika, Vestindien og Stillehavet (AVS-landene) samt de oversøiske lande og territorier (OLT).

Gennemførelse af dagsordenen for forandring Det globale partnerskab for effektivt udviklingssamarbejde, et frivilligt interessentforum, er en vigtig ramme for dagsordenen for effektiv bistand og udvikling. Det første møde på højt niveau i partnerskabet fandt sted i Mexico i april 2014 med deltagelse af en bredt sammensat gruppe af donorer og partnere med fokus på vigtige problemer for udviklingslandene, mekanismerne for at overvåge og måle fremskridt og forpligtelsen til at forbedre effektiviteten i praksis. På mødet i Mexico blev der iværksat 39 frivillige initiativer. "EU Aid Explorer" blev lanceret på mødet i Mexico og er en del af EU's foranstaltninger for yderligere at øge gennemsigtigheden og forbedre ansvarligheden. EU-borgere og partnere kan undersøge anvendelsen af donormidler, og donorerne selv kan forbedre koordinering og effektivitet. Kommissionen vedtog den 13. maj 2014 en meddelelse med titlen "Styrkelse af den private sektors rolle i indsatsen for at opnå inklusiv og bæredygtig vækst i udviklingslandene". Den nye strategi indfører engagement fra den private sektors side som en ny og afgørende dimension i EU's udviklingssamarbejde med det formål at forbedre erhvervsklimaet og vilkårene for den private sektors udvikling i partnerlande og tilskynde den private sektor til et tættere samarbejde på udviklingsområdet. Kommissionen anerkender "blanding", som kombinerer EU-tilskud med lån eller egenkapital fra andre offentlige og private investorer, som et vigtigt middel til at mobilisere yderligere ressourcer til udvikling. Ved udgangen af 2014 var der med mere end 1,99 mia. EUR i tilskud fra EU-budgettet, EUF og medlemsstaterne finansieret 233 projekter og mobiliseret ca. 19 mia. EUR i lån fra europæiske finansielle institutioner og regionale udviklingsbanker. Ved strategisk at kombinere EU-tilskud med markedsfinansiering har blanding bidraget til at tiltrække investeringer på mere end 44 mia. EUR i EU-partnerlande. I 2014 blev der med i alt 419 mio. EUR i EU-tilskud skaffet en forventet samlet investeringsvolumen på næsten 7,7 mia. EUR. Kommissionen agter at øge andelen af EU's bistand via innovative finansielle instrumenter og har identificeret instrumenter, nøgleområder og sektorer, hvor blanding kan anvendes i højere grad. Siden november 2011 og lanceringen af den "nye aftale om engagement i ustabile stater" er der gjort væsentlige fremskridt i forhold til at forbedre den nuværende udviklingspolitik og -praksis på landeniveau og i kraft af reformer. EU spiller en aktiv rolle i det internationale netværk vedrørende konflikt og struktursvaghed under OECD og i den mellemstatslige, internationale dialog om fredsopbygning og statsopbygning. Som en stærk fortaler for menneskerettigheder havde EU drøftelser om emnet med 37 partnerlande og regionale grupperinger i 2014. EU's tilsagn på dette område blev afspejlet i udviklingen og udbredelsen af "en rettighedsbaseret tilgang"-værktøjskasse, som omfatter alle menneskerettighedselementer i EU's udviklingssamarbejde. I maj 2014 hilste rådskonklusioner dette væsentlige skridt velkommen. Med EU-politiske forpligtelser som fundament for at støtte ikke-statslige aktører, f.eks. civilsamfundsorganisationer (CSO) og lokale myndigheder , sigter det tematiske program vedrørende civilsamfundsorganisationer og lokalsamfund, der blev vedtaget i juli 2014 under DCI, mod at styrke disse aktører i partnerlandene. I 2014 har 56 lande haft fordel af en landetildeling på i alt 152 mio. EUR i støtte til initiativer på landeniveau, som støtter CSO-foranstaltninger til styrkelse af regeringsførelsen, offentlige institutioners ansvarlighed og inklusive processer for politisk beslutningstagning. På tilsvarende vis har 29 lande haft fordel af en landetildeling på i alt 14,4 mio. EUR til initiativer på landeniveau, som støtter lokale myndigheder og nationale sammenslutninger af lokale myndigheder.

I 2014 blev de positive resultater af 2011-politikken for budgetstøtte og dens nye operationelle tilgang konsolideret. Dette har i væsentlig grad forbedret konsistens og rapportering samt risikostyringen og den politiske dialog. Ved udgangen af 2014 var der gennemført 233 budgetstøtteprogrammer i 84 lande og de oversøiske lande og territorier (OLT) til et samlet beløb af 11,175 mia. EUR. I 2014 beløb budgetstøttebetalingerne sig til over 1,6 mia. EUR, hvilket udgør 15,9 % af de samlede ODA-udbetalinger. EU har fortsat forpligtet sig til at afsætte mindst 20 % af EU's eksterne udviklingsbistand til at fremme social inklusion og menneskelig udvikling. Udgifterne til menneskelig udvikling udgør i øjeblikket 25 % af de tildelte midler fra det tematiske program vedrørende globale almene goder og udfordringer under DCI, hvilket er i overensstemmelse med de forpligtelser, der er aftalt med Europa-Parlamentet. Forskning og innovation kan fremme udviklingen ved at styrke de menneskelige ressourcer og infrastrukturer samt udvikle nye tjenester og produkter via EU's Horisont 2020-program. EU har også forpligtet sig til, at mindst 20 % af dets udviklingsbistand skal være klimarelevant. Integration af miljø- og klimaforandringsspørgsmål i udviklingssamarbejdet har fortsat højeste prioritet, idet mindst 20 % af budgettet tildeles klimarelevante foranstaltninger. At sikre, at biodiversitetsfinansiering fordobles senest i 2015 er et andet vigtigt politikmål. Flagskibsinitiativet Biodiversity for Life (B4Life) blev lanceret den 22. maj 2014 for at hjælpe de fattigste lande med at beskytte økosystemer, bekæmpe forbrydelser mod vilde dyr og planter samt udvikle grønne økonomier. Initiativet vil have et anslået budget på op til 800 mio. EUR for 2014-2020. I 2014 blev der lanceret en strategisk vurdering af EU's støtte til ligestilling og styrkelse af kvinders rolle i samfundet i partnerlandene. Inklusiv og bæredygtig vækst Ca. 1,4 mia. mennesker i verden har ikke adgang til elektricitet, og næsten 3 mia. mennesker anvender faste brændstoffer (traditionel biomasse og kul) til madlavning og opvarmning. Energi er forbundet med udryddelse af fattigdom, adgang til rent drikkevand, sundhed, uddannelse, styrkelse af kvinders rolle i samfundet og fødevaresikkerhed. I september 2014 underskrev EU i tilknytning til FN's klimatopmøde i New York fem fælles erklæringer med afrikanske lande om øget energisamarbejde for at styrke de politiske bånd mellem partnerlandenes politiske forpligtelser vedrørende energi og støtteforanstaltninger, der er finansieret af EU og andre relevante donorer. 75 mio. EUR blev tildelt til at katalysere den private sektors investeringer i adgang til energi. Der blev fremsat et forslag til et nyt finansieringsinitiativ for elektrificering i landdistrikterne (ElectriFI) for yderligere at styrke gennemførlighed, bæredygtighed og mobilisering af EU-midler tildelt til energisamarbejde, navnlig til elektrificering i landdistrikterne. God regeringsførelse I 2014 fortsatte EU med at støtte demokrati rundt om i verden, fra EU's nabolande til Afrika syd for Sahara, Asien og Latinamerika. Der blev afsat mere end 93 mio. EUR til at støtte valghandlinger, styrke parlamenter og politiske partier samt til at udvikle medierne. I 2014 fortsatte EU med at støtte operationaliseringen af den afrikanske forvaltningsstruktur ved at yde 9,8 mio. EUR i bistand til Kommissionen for Den Afrikanske Union for at forbedre dens mulighed for at overvåge valghandlinger samt til Det Panafrikanske Parlament, Den Afrikanske Menneskerettighedskommission og Den Afrikanske Menneskerettighedsdomstol.

Med et årligt budget på omkring 40 mio. EUR fra det europæiske instrument for demokrati og menneskerettigheder fortsatte EU's valgobservationsmissioner med at opbygge tillid til og forbedre troværdigheden og gennemsigtigheden af de demokratiske valgprocesser. I 2014 blev der udstationeret syv valgobservationsmissioner til Egypten, Guinea Bissau, Kosovo, Malawi, Maldiverne, Mozambique og Tunesien. En valgvurderingsmission blev udstationeret til Afghanistan, mens ni valgekspertmissioner blev udstationeret til Algeriet, Bolivia, El Salvador, Fiji, Irak, Libyen, Mauretanien, Nigeria og Thailand og to valgopfølgningsmissioner blev udstationeret i Nigeria og Den Demokratiske Republik Congo. Styrkelse af retfærdighed I 2014 var retfærdighed og retsstaten stadig kernen i EU's mål og operationer. EU fortsatte med at være involveret i styrkelse retsstaten og sikkerheden og i kapacitetsopbygningsprogrammer med fokus på retfærdighed i mere end 50 lande i verden. Ved at støtte tredjelandes bestræbelser på at styrke retssystemer bidrog EU til at bygge bro over kløften mellem staternes kapacitet og Den Internationale Straffedomstol. Korruption er en klar hæmsko for udviklingen. Med 2014-meddelelsen "Et værdigt liv for alle: fra vision til fælles handling" fornyede EU sin antikorruptionsforpligtelse ved at fremme vedtagelsen og gennemførelsen af passende juridiske rammer og nationale politikker i rammen for perioden efter 2015. I 2014 var der projekter til en værdi af næsten 77 mio. EUR, som omhandlede bekæmpelse af korruption på landeniveau via oplysning, bevidstgørelse og rapportering, og som øger kapaciteten hos kontrol- og tilsynsmyndigheder samt retsvæsenet. Fred og stabilitet Instrumentet, der bidrager til stabilitet og fred, gør det muligt for EU at reagere hurtigt med målrettede foranstaltninger i opståede krisesituationer. I løbet af 2014 kunne EU således yde hurtig og rettidig støtte til kriseområder med høj prioritet såsom Ukraine, Syrien/Irak, Den Centralafrikanske Republik og i forbindelse med ebolaudbruddet. Disse IcSP-foranstaltninger udgør normalt de indledende EU-foranstaltninger i forhold til at opbygge fredelige samfund og udrydde fattigdom i ustabile og konfliktramte lande, hvilket har højeste prioritet for EU. I 2014 fortsatte EU sin støtte til den nye aftaleproces for at sikre, at EU-indgreb har en positiv virkning på fattigdomsbekæmpelse og konfliktforebyggelse. Ved udgangen af 2014 havde EU 16 civile og militære missioner eller operationer under den fælles sikkerheds- og forsvarspolitik (FSFP). Der blev oprettet to civile missioner (EUCAP Sahel Mali og EUAM Ukraine) og en militær operation i Den Centralafrikanske Republik (EUFOR CAR) i 2014. FSFP-missioner varierer i størrelse (fra 10-1 000 mand) og mandat. Der blev iværksat en militær mission i Mali i 2013 (EUTM Mali), der vil vare indtil 2016. Siden starten på den politiske og sikkerhedsmæssige krise har EU konsekvent støttet Malis territoriale integritet, dets tilbagevenden til forfatningsmæssige tilstande og tilvejebringelsen af en politisk løsning på krisen gennem dialog. EU har været involveret i fredsprocessen i Algeriet siden juni 2014 som co-mediator. I løbet af 2014 blev der underskrevet "statsopbygningskontrakter" med en række ustabile stater, som er ramt af ebolaepidemien, herunder Guinea, Sierra Leone og Liberia, om at yde støtte til sundhedstjenester, fastholde makroøkonomisk stabilitet og skabe finanspolitisk råderum til foranstaltninger i relation til epidemien. I Den Centralafrikanske Republik støttede EU de regionale bestræbelser på at opnå stabilitet. Siden januar 2014 har landet været ledet af en ny overgangsregering, og i september blev den afrikansk ledede internationale støttemission (MISCA) erstattet af en fredsbevarende FN-mission: MINUSCA.

EU er den primære ODA-donor til Den Centralafrikanske Republik, og den 15. juli 2014 lancerede man en innovativ EU-forvaltet multidonortrustfond: "Bêkou". Med bidrag fra EUF, Frankrig, Tyskland og Nederlandene i 2014 var bevillingen til denne nye fond 36 mio. EUR. Desuden har fonden modtaget 27 mio. EUR til sundhed og uddannelse, 20 mio. EUR til afvikling af valghandlinger og 33 mio. EUR i budgetstøtte til struktursvaghedsproblemer fra en "statsopbygningskontrakt", som muliggjorde grundlæggende statslige funktioner. I december 2013 indeholdt den fælles meddelelse fra den højtstående repræsentant og Kommissionen vedrørende EU's samlede tilgang til eksterne konflikter og kriser forslag til at styrke sammenhæng, fuldstændighed og effektivitet i forbindelse med EU's optræden udadtil med særlig fokus på konflikt- og krisesituationer. I kølvandet på Rådets konklusioner i maj 2014 vedrørende EU's samlede strategi har Kommissionens tjenestegrene og Tjenesten for EU's Optræden Udadtil samarbejdet med EU-medlemsstaterne om at udvikle en handlingsplan, der blev vedtaget i 2015. I 2014 fortsatte EU med at gennemføre sin strategiramme for Afrikas Horn i et forsøg på at finde en samlet strategi for fred og stabilitet i regionen. På landeniveau har EU påtaget sig rollen som den førende internationale partner i Somalia og yder politisk, finansiel og sikkerhedsmæssig støtte. EU er også fortsat den største finansielle bidragyder til Den Afrikanske Unions Mission i Somalia (Amisom). I løbet af 2014 blev der godkendt 89 mio. EUR i støtte til Somalia fra EUF. Det bilaterale samarbejde med den syriske regering har været afbrudt siden 2011, men der blev ydet afgørende humanitær bistand (41 mio. EUR) via ENI i 2014 for at støtte den trængte civilbefolkning i Syrien. Disse midler støttede foranstaltninger med hensyn til sundhed, uddannelse, støtte til at opretholde et eksistensgrundlag og kapacitetsopbygning i civilsamfundet. Der er også ydet støtte i nabolandene, navnlig Jordan og Libanon, for at hjælpe disse lande med at håndtere konsekvenserne af krisen. I 2014 blev der indgået forpligtelser for i alt 213 mio. EUR via ENI til de tre lande. I Jordan anvendes bistanden primært til at betale udgifterne til syriske flygtningebørns skolegang. I Libanon anvendes bistanden til at tackle presset på landets infrastruktur, herunder skoler, den primære sundhedspleje og rensning af spildevand. Der blev afsat 20 mio. EUR til oprettelse af EU's regionale trustfond som reaktion på den syriske krise (Madadfonden) med et yderligere bidrag på tre mio. EUR fra Italien som indledende medfinansierende partner. Strategiske partnerskaber EU har en strategisk interesse i at fremme forbindelser med partnere, som spiller en stadigt vigtigere rolle på den globale scene, herunder dem, der ikke længere er berettiget til bilateral udviklingsbistand, f.eks. Brasilien, Kina, Indien og Mexico. Derudover fremmer EU ligebyrdige partnerskaber med vækstøkonomier (dvs. Sydøstasien og Latinamerika). Det var som reaktion på disse behov, at partnerskabsinstrumentet (PI) blev vedtaget i 2014. PI støtter den eksterne dimension af EU's interne politikker, fra konkurrencedygtighed og migration til forskning og innovation, og tager fat på store globale udfordringer såsom energisikkerhed, klimaforandringer og miljøbeskyttelse samt specifikke aspekter af EU's økonomiske diplomati. Instrumentet omfatter også offentligt diplomati (herunder kulturelt diplomati) og opsøgende aktiviteter til fremme af EU's værdier og interesser. Solidaritet og støtte I 2014 ydede EU's Generaldirektoratet for Humanitær Bistand og Civilbeskyttelse (GD ECHO) mere end 1,3 mia. EUR i bistand i forbindelse med naturkatastrofer, væbnede konflikter og langvarige kriser. I Vestafrika var hovedudfordringen i 2014 udbruddet af ebola, hvor over 11 000 mennesker mistede livet. Som en af de første internationale donorer, der reagerede, mobiliserede Kommissionen 210 mio. EUR i udviklings- og hurtig genopbygningsbistand til formidling i 2014 og 2015. Med bidragene til humanitær bistand og 138,4 mio. EUR til forskning i behandling, diagnosticering og vacciner beløb Kommissionens samlede bidrag sig til 414 mio. EUR. De samlede midler fra EU, herunder EU's budget og medlemsstaternes bidrag, udgjorde mere end 1,2 mia. EUR. Derudover blev over 100 mio. EUR finansieret af branchen i forbindelse med initiativet om innovative lægemidler.

Signifikant støtte fra Kommissionen til globale sundhedsinitiativer, f.eks. den globale alliance for vacciner og immunisering (GAVI), har bidraget til fremskridt med hensyn til årtusindudviklingsmålene, navnlig for så vidt angår nedbringelse af dødeligheden blandt børn under fem år. I 2014 modtog GAVI en ny forpligtelse på 10 mio. EUR til at gøre pneumokok-vacciner mere tilgængelige i mindre udviklede AVS-lande. Europa-Parlamentet og Rådet godkendte i juni 2014 EU's deltagelse i partnerskabsprogrammet mellem de europæiske lande og udviklingslande vedrørende kliniske forsøg med Afrika syd for Sahara med et EU-bidrag på 683 mio. EUR. EU's finansielle støtte til det globale uddannelsesprogram har været en medvirkende faktor i bestræbelserne på at forbedre årtusindudviklingsmålene for uddannelse. I juni 2014 var Kommissionen vært for den anden konference om genopfyldning af uddannelsesfonden i det globale partnerskab for uddannelse i Bruxelles. Konferencen skaffede den hidtil største forpligtelse for 26 mia. EUR i yderligere intern finansiering til uddannelse. Ligestilling var fortsat en væsentlig udfordring i 2014 med en samlet EU-indsatsstrategi, som omfattede øgede ligestillingsaktiviteter i stort set alle større hjælpeprogrammer. I DCI-programmet vedrørende globale almene goder og udfordringer, der blev vedtaget for nylig, er der øremærket mere end 100 mio. EUR i perioden 2015-20 til fremme af kvinders og børns velfærd med særlig fokus på skadelige praksisser såsom kvindelig genital lemlæstelse og samt børneægteskaber, tidlige ægteskaber og tvangsægteskaber. Ligestilling og styrkelse af kvinders rolle i samfundet er vigtige tværgående elementer i udviklingsaktiviteterne. Den nøglerolle, som kvinder spiller på tværs af alle udviklingssektorer i AVS-landene, blev navnlig dokumenteret af undersøgelsen "ACP Women, Actors of Development". Publikationen illustrerede græsrodsorganisationernes afgørende rolle i forbindelse med realiseringen af kvinders rettigheder og deres bidrag til bæredygtig udvikling. Ti år efter den forfærdelige tsunami den 26. december 2004 hjælper EU stadig aktivt regionen med genopbygningsarbejdet ovenpå katastrofen. I alt har Kommissionen afsat 123 mio. EUR til ofrene for flodbølgen i hele regionen (Indonesien, Sri Lanka, Indien, Maldiverne og Thailand) via humanitær bistand. Genopbygningsarbejdet for Indonesien beløb sig alene til yderligere 200 mio. EUR. Fremtidsudsigter EU har udnævnt 2015 til Det europæiske år for udvikling under mottoet "Vores verden, vores værdighed, vores fremtid". Det europæiske år for udvikling er det første europæiske år for udvikling nogensinde og sigter mod at inddrage EU-borgerne og andre interessenter for at øge kendskabet til EU's optræden udadtil på udviklingsområdet. 2015 er et afgørende år for international udvikling og markerer et skift til en integreret tilgang til at tackle fattigdomsudryddelse og bæredygtig udvikling. Der afholdes tre internationale møder på højt plan, hvor der vil være mulighed for at nå til enighed om en ny dagsorden, herunder fastlæggelse af 2030-dagsordenen for bæredygtig udvikling med de bæredygtige udviklingsmål, den tredje internationale konference om udviklingsfinansiering i Addis Abeba i juli 2015 og De Forenede Nationers (FN's) topmøde i New York i september. På den internationale klimakonference COP 21 i Paris i december 2015 bør der vedtages vigtige mål for at begrænse klimaforandringer, hvilket har signifikant indvirkning på de internationale udviklingspolitikker. Den fælles programmering vil blive yderligere udvidet i løbet af 2015, og den første rapportering på basis af den nye internationale samarbejds- og

udviklingsresultatramme er planlagt til at finde sted i sidste kvartal af 2015. Migration, og navnlig flygtninge- og migrantkrisen i middelhavsområdet, er et problem af voksende betydning for hele EU. Rådet besluttede derfor, at der vil blive afholdt et særligt topmøde om dette politikområde i Malta den 11. og 12. november 2015 med Den Afrikanske Union og de vigtigste partnere.